[pic] | KOMISIJA EVROPSKIH SKUPNOSTI |

Bruselj, 17.06.2005

COM(2005) 272 končno

2005/0064(SYN)

SPOROČILO KOMISIJE EVROPSKEMU PARLAMENTU

v skladu s prvim pododstavkom člena 252(b) Pogodbe ES

Skupno stališče Sveta o predlogu Uredbe Sveta o spremembi Uredbe (ES) št. 1466/97 o okrepitvi nadzora nad proračunskim stanjem ter o nadzoru in usklajevanju gospodarskih politik

1. OZADJE

Komisija je s svojim Sporočilom z dne 3. septembra 2004 o „krepitvi gospodarskega vodenja in pojasnitvi izvajanja Pakta stabilnosti in rasti“ začela razpravo o reformi Pakta stabilnosti in rasti (Stability and Growth Pact – SGP). 20. marca 2005 je Svet dosegel politično soglasje o reformi SGP in sprejel poročilo z naslovom „Izboljšanje izvajanja Pakta stabilnosti in rasti“. Evropski svet je to poročilo odobril v svojih sklepih z dne 23. marca 2005, v katerih je navedel, da poročilo posodablja in dopolnjuje SGP. V teh sklepih je Evropski svet pozval Komisijo, naj pripravi predloga za spremembo Uredb Sveta (ES) 1466/97 in 1467/97 v skladu s poročilom Sveta.

Komisija je predlog Uredbe Sveta o spremembi Uredbe (ES) št. 1466/97 o okrepitvi nadzora nad proračunskim stanjem ter o nadzoru in usklajevanju gospodarskih politik sprejela 20. aprila 2005 in ga posredovala Svetu 21. aprila 2005. Spremljal ga je predlog Komisije za Uredbo Sveta o spremembi Uredbe (ES) št. 1467/97 o pospešitvi in razjasnitvi izvajanja postopka v zvezi s čezmernim primanjkljajem. Paket reforme dopolnjuje prispevek služb Komisije z dne 3. maja 2005 za pripravo popravljenega Kodeksa ravnanja.

Mnenje Evropskega parlamenta o prvi obravnavi (Karasovo poročilo) je bilo sprejeto 9. junija 2005.

Svet je sprejel Skupno stališče o predlagani Uredbi 13. junija 2005.

2. NAMEN PREDLOGA KOMISIJE

Cilj predloga Komisije je spremeniti Uredbo (ES) št. 1466/97, da bi se v celoti omogočilo izvajanje sporazuma o izboljšanju izvajanja Pakta stabilnosti in rasti. Predlog Komisije vključuje tudi številne tehnične spremembe Uredbe (ES) št. 1466/97, s katerimi naj bi se zagotovila skladnost s poročilom Sveta z dne 20. marca 2005 in olajšalo presojanje programov stabilnosti in konvergenčnih programov.

3. PRIPOMBE NA SKUPNO STALIščE

3.1 Prva obravnava v Evropskem parlamentu

Evropski parlament je sprejel niz sprememb, ki poudarjajo pomembnost zanesljivih finančnih statističnih podatkov – vključno z možnostjo, da Komisija uvede misije za finančne revizije –, predlagajo, da se podatki, ki jih zagotovijo države članice, primerjajo s podatki nacionalnih centralnih bank in Evropske centralne banke, krepijo spremljanje doseganja srednjeročnih proračunskih ciljev (medium-term budgetary objective – MTO) in dajejo več poudarka na dinamiko javnega zadolževanja pri oceni programov stabilnosti in konvergenčnih programov.

3.2 Splošne ugotovitve o Skupnem stališču

Poleg številnih zlasti oblikovnih sprememb se Skupno stališče od predloga Komisije razlikuje v naslednjih vprašanjih:

- Postopek določanja srednjeročnih ciljev, značilnih za vsako državo . Sporazum o reformi SGP predvideva razlikovanje MTO po državah. Postavljanje različnih MTO zahteva gospodarsko presojo in dosledno uporabo dogovorjenih načel. Slednje se lahko doseže samo, če se o MTO razpravlja v okviru skupnega postopka. Komisija je predlagala (člen 2a predloga Komisije), da se MTO, značilni za vsako državo, določijo v okviru postopka iz člena 99(2) Pogodbe. Svet se je strinjal, da je skupen postopek potreben, vendar je menil, da bi to lahko dosegli, če bi vsaka država članica predstavila MTO v svojem programu stabilnosti ali konvergenčnem programu po posvetovanju v Ekonomsko-finančnem odboru. V svoji oceni in mnenju o programih bi Komisija in Svet ocenila, ali so MTO držav članic primerni.

- Upoštevanje pokojninskih reform, ki uvajajo večstebrni sistem, ki zajema obvezni, v celoti kapitalsko financirani steber. Svet je v Uredbo dodal določbe, ki pojasnjujejo to vprašanje (prva odstavka členov 5 in 9) ter določajo, da je treba državam članicam, ki izvajajo takšne reforme, dovoliti, da se z odstopanjem, ki odraža neto stroške reforme za steber, financiran s strani države, oddaljijo od prilagoditvenih usmeritev za doseganje njihovega srednjeročnega proračunskega cilja ali od cilja samega, pod pogojem, da odstopanje ostane začasno in da se glede referenčne vrednosti primanjkljaja ohrani ustrezna varnostna rezerva.

- Vstavljanje številčne vrednosti za proračunsko prilagoditev držav, ki niso dosegle MTO, za države članice euroobmočja in ERM II. Komisija je predlagala, da se v Uredbo (prvi odstavek člena 5) vstavi načelo minimalnih letnih prizadevanj proračunske politike za države, ki še niso dosegle MTO, brez navedbe vrednosti za ta prizadevanja. Svet je to razširil in v Uredbo (prva odstavka členov 5 in 9) vstavil številčno vrednost 0,5 % BDP kot merilo za letno izboljšanje ciklično prilagojenega salda brez enkratnih in drugih začasnih ukrepov, ki naj se jo upošteva v državah članicah euroobmočja in ERM II, ki niso dosegle MTO. Ta številčna vrednost je bila omenjena v Poročilu Sveta z dne 20. marca 2005.

- Razpon MTO za države članice euroobmočja in ERM II. Predlog Komisije ni vključeval napotil na razpon MTO. Svet se je odločil, da v Uredbo (člen 2a) vključi določbe, ki določajo, da morajo biti za države članice euroobmočja in ERM II MTO, značilni za vsako državo, določeni v razponu od –1 % BDP do ciklično prilagojenega proračunskega položaja v ravnovesju ali v presežku, brez enkratnih in drugih začasnih ukrepov. Ta razpon je bil omenjen v Poročilu Sveta z dne 20. marca 2005.

Svet v svojem Skupnem stališču v Uredbo ni vključil določb na podlagi sprememb, ki jih je sprejel Evropski parlament. Vendar je treba vedeti, da je namen sprememb, ki jih je sprejel Svet glede predloga Komisije, nadalje pojasniti izvajanje preventivnega dela SGP in so zato v skladu s splošnim zagonom sprememb, ki jih je predložil Parlament. Druge spremembe, ki jih je predvidel Parlament, zlasti na statističnem področju, je Svet upošteval pri dokončnem oblikovanju pravnih aktov, ki so bolj neposredno povezani z javnofinančnimi statistikami.

3. SKLEPI IN SPLOšNE OPOMBE

Komisija meni, da Skupno stališče Sveta vključuje vse bistvene elemente njenega prvotnega predloga in odraža v celoti uravnotežen kompromis. Sprejme lahko vse spremembe predloga, ki jih je predlagal Svet. Komisija meni, da bi vključitev nekaterih sprememb, ki jih je predložil Evropski parlament, zlasti glede spremljanja razvoja javnega dolga, še bolj okrepila predlagano uredbo. Predlagana uredba bo prispevala k učinkovitemu izvajanju večstranskega nadzora in uskladitve gospodarskih politik v EU, zlasti glede proračunske politike.